The 13th Warrior

***The 13th Warrior*** é un filme estadounidense de 1999, baseado no libro *Eaters of the Dead* de Michael Crichton, escritor doutras coñecidas obras como *Parque Xurásico* e *O Mundo Perdido*. As linguas do filme en versión orixinal son o inglés, latín, grego, árabe, sueco, noruegués e dinamarquesa.

*The 13th Warrior* foi un fracaso económico. Os custos de produción e mercadotecnia ascenderon a $160 millóns e só recadou $61&nbsp;698&nbsp;899 nos cines.

## Sinopse 
É unha película de aventuras que conta a historia de Ahmad ibn Fadlan -interpretado por Antonio Banderas-, un emisario árabe expulsado da súa terra por namorarse da muller dun importante home do califato de Bagdad. Como castigo é enviado como embaixador do califa ante os pobos do norte, os viquingos. No traxecto atópase cunha festa viquinga, e durante a mesma, uns enviados viquingos solicitan axuda ó líder tribal, xa que o seu pobo foi atacado por unha tribo de homes besta coñecidos como os wendols. A feiticeira tribal consulta as runas e determina que deben ser 13 guerreiros os que vaian ó rescate, e que o guerreiro número 13 debe ser estranxeiro. De xeito que Ahmed Ibn Fahdlan atópase envolto na historia sen tan sequera coñecer a lingua viquinga. Liderados por Buliwyf (Vladimir Kulich), a compañía encamíñase ó norte para defender un atemorizado poboado viquingo. Rodeado de inimigos salvaxes e temibles, Ibn Fahdlan terá que superar os seus medos máis profundos e participar na loita contra estes escuros seres, que xorden da néboa no medio da escuridade da noite.

## Personaxes 
### Os 13 Guerreiros 
* Antonio Banderas como Ahmad ibn Fadlan o árabe, o guerreiro número 13
* Vladimir Kulich como Buliwyf o líder, o guerreiro número 1
* Clive Russell como Helfdane o gordo, o guerreiro número 2
* Albie Woodington como Hyglak o pelexador, o guerreiro número 3
* Daniel Southern como Edgtho o silencioso, o guerreiro número 4
* Mischa Hausserman como Rethel o arqueiro, o guerreiro número 5
* Oliver Sveinall como Haltaf o rapaz, o guerreiro número 6
* Neil Maffin como Roneth o xinete, o guerreiro número 7
* Tony Curran como Wealth o músico, o guerreiro número 8
* John DeSantis como Ragnar o lento, o guerreiro número 9
* Asbjørn Riis como Halga o sabio, o guerreiro número 10
* Dennis Storhøi como Herger o xubiloso, o guerreiro número 11
* Richard Bremmer como Skeld o supersticioso, o guerreiro número 12
### Outros 
* Omar Sharif como Melchisidek
* Erick Avari como o Líder da caravana
* Sven Wollter como o Rei Hrothgar
* Diane Venora como a Raíña Weilew

## Produción e ingresos 
Orixinalmente titulado *Eaters of the Dead*, a produción comezou en agosto de 1997, pero o filme ó pasar por varias reedicións produto de tests de audiencia non foi ben acollido no seu corte inicial. Crichton asumiu el mesmo o cargo de director, facendo que a data de lanzamento fose aprazada máis dun ano. O título cambiouse a *The 13th Warrior*.

O orzamento, que orixinalmente era de arredor de $85 millóns, segundo os informes elevouse a $100 millóns antes da rodaxe principal. Cos gastos de lanzamentos e de promoción, o custo total da película ascendeu a $160 millóns, que dado a súa mediocre recadación en portelo (só gañou 61.698.899 dólares en todo o mundo), produciu unha perda de case $100 millóns.

O resultado da produción do filme decepcionou tanto a Omar Sharif que se retirou do mundo da interpretación. Non aceptou un papel nun filme importante ata o 2003, con *Monsieur Ibrahim*:"Despois do meu pequeno papel en *The 13th Warrior*, díxenme a min mesmo: imos poñer fin a esta parvada, estes vales de comida que facemos xa que pagan ben. Pensei: A menos que me pareza un filme estupendo, que me encante e que me dean ganas de saír da casa a facelo, vouno deixar. Os malos filmes son moi humillantes, estaba realmente enfermo. É terrible ter que facer o diálogo dun mal guión, fronte a un director que non sabe o que está facendo, nun filme tan malo que nin sequera paga a pena explorar."

## Banda sonora 
A banda sonora de *The 13th Warrior* foi composta orixinalmente por Graeme Revell e interpretada por Dead Can Dance e a cantante Lisa Gerrard. Foi rexeitada por Michael Crichton e substituída polo colaborador habitual de Crichton, Jerry Goldsmith. O tema anterior á batalla final, chamado "Valhalla", foi empregado posteriormente en *Kingdom of Heaven* de Ridley Scott, na escena do asedio final.

## Notas 
## Véxase tamén 
### Outros artigos 
* Beowulf
* Viquingos

### Ligazóns externas 
* Ficha na IMDb 
* Il 13° Guerriero (The 13th Warrior - John McTiernan, 1999)  
* Ficha en AllMovie 
* Ficha en RottenTomatoes